РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет и контролу

трошења јавних средстава

20. септембар 2012. године

Б е о г р а д

ПРЕДСЕДНИК НАРОДНЕ СКУПШТИНЕ

 На основу члана 157. став 6. Пословника Народне скупштине, на Предлог закона о изменама и допунама Закона о порезу на додату вредност, Одбор за финансије, републички буџет и контролу трошења јавних средстава подноси следећи

АМАНДМАН I

После члана 45. Предлога закона, додају се чл. 45а и 45б, који гласе:

„Члан 45а

 После члана 56а додају се назив члана и члан 56б, који гласе:

Рефундација ПДВ за куповину хране и опреме за бебе

Члан 56б

 Право на рефундацију ПДВ за куповину хране и опреме за бебе, на основу поднетог захтева, има родитељ, односно старатељ бебе – пунолетни држављанин Републике, са пребивалиштем на територији Републике, који купује храну и опрему за бебе (у даљем тексту: купац хране и опреме за бебе).

 Купац хране и опреме за бебе може да оствари рефундацију ПДВ из става 1. овог члана, под условима да:

1) је укупан нето приход родитеља, односно старатеља бебе у години која претходи години у којој се подноси захтев из става 1. овог члана остварен у износу мањем од 960.000 динара и да је укупна имовина родитеља, односно старатеља бебе на коју се плаћа порез на имовину у складу са прописима којима се уређују порези на имовину мања од 23.400.000 динара;

2) поседује фискални исечак издат од стране продавца у складу са прописима којима се уређују фискалне касе.

 Право на рефундацију ПДВ из става 1. овог члана може се остварити до износа од 70.000 динара за бебу старости до две године, и то у првој години старости до 40.000 динара, а у другој до 30.000 динара.

Динарски износи из става 2. тачка 1) и става 3. овог члана усклађују се годишњим индексом потрошачких цена у календарској години која претходи години у којој се усклађивање врши, према подацима републичког органа надлежног за послове статистике.

Приликом усклађивања динарских износа у складу са ставом 4. овог члана основице за усклађивање су последњи објављени усклађени износи.

Овлашћује се Влада Републике Србије да објави усклађене износе из става 4. овог члана.

 Храном и опремом за бебе из става 1. овог члана сматрају се:

 1) млеко за одојчад;

 2) кашице;

 3) креветац;

 4) колица;

 5) столица за храњење;

 6) столица за кола;

 7) пелене.

Надлежни порески орган, по спроведеном поступку контроле испуњености услова за остваривање права на рефундацију ПДВ, који морају да буду испуњени на дан подношења захтева за рефундацију ПДВ, доноси решење о рефундацији ПДВ купцу хране и опреме за бебе.

Надлежни порески орган води евиденцију о рефундацији ПДВ за куповину хране и опреме за бебе, као и о износу остварене рефундације ПДВ.

Члан 45б

 У члану 57. речи: „чл. 53 - 56аˮ замењују се речима: „чл. 53 – 56бˮ.ˮ

О б р а з л о ж е њ е

 Овим амандмaном предлаже се увођење права на рефундацију ПДВ по основу куповине хране и опреме за бебе, а што је резултат одређеног броја иницијатива с тим у вези. Такође, предложеном изменом у члану 45б врши се усклађивање текста Закона са предложеним изменама у члану 45а.

АМАНДМАН II

 У члану 50. Предлога закона реч: „осмог“ замењује се речју: „наредног“.

 Овим амандманом предлаже се да Закон о изменама и допунама Закона о порезу на додату вредност ступи на снагу наредног дана од дана објављивање у „Службеном гласнику Републике Србије“ како би се омогућила несметана примена појединих законских одредаба почев од 1. октобра 2012. године. Наиме, норочито оправдани разлози за ступање на снагу овог закона наредног дана од дана објављивања, у складу са чланом 196. став 4. Устава Републике Србије, садржани су у потреби да се омогући функционисање државе у смислу обезбеђивања потребних прихода, а што се, једним делом, постиже повећаљем опште стопе ПДВ са 18% на 20% почев од 1. октобра 2012. године.

ПРЕДСЕДНИК ОДБОРА

Весна Ковач